CELEX: 62009TN0089
Language: fi
Date: 2009-02-25 00:00:00
Title: Asia T-89/09: Kanne 25.2.2009 — Pollmeier Massivholz v. komissio

6.6.2009   
            
            
               FI
            
            
               Euroopan unionin virallinen lehti
            
            
               C 129/14
            
         Kanne 25.2.2009 — Pollmeier Massivholz v. komissio
   (Asia T-89/09)
   2009/C 129/25
   Oikeudenkäyntikieli: saksa
   
      Asianosaiset
   
   
      Kantaja: Pollmeier Massivholz GmbH & Co. KG (Creuzburg, Saksa) (edustajat: asianajajat J. Heithecker ja F. von Alemann)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               Euroopan yhteisöjen komission 21.10.2008 menettelyssä ”valtiontuki N 512/2007 — Saksa, Abalon Hardwood Hessen GmbH” tekemä päätös on kumottava
            
         
               —
            
            
               Euroopan yhteisöjen komission 15.12.2008 menettelyssä ”CP 195/2007 — Abalon Hardwood Hessen GmbH” tekemä päätös on kumottava
            
         
               —
            
            
               vastaaja on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantajan kanne koskee komission menettelyssä valtiontuki N 512/2007 — Saksa, Abalon Hardwood Hessen GmbH 21.10.2008 tekemää päätöstä, jolla komissio jätti vastustamatta useita Abalon Hardwood Hessen GmbH:n, joka on kantajan suora kilpailija, hyväksi toteutettavia tukitoimenpiteitä uuden sahalaitoksen rakentamista varten ja komission 15.12.2008 tekemää päätöstä, jolla komissio lopetti komissiossa tämän asian osalta vireillä olevan kantelumenettelyn CP 195/2007.
   Kantaja vetoaa kanteensa tueksi seitsemään kanneperusteeseen.
   Ensinnäkin riidanalaisilla päätöksillä rikotaan EY 88 artiklan 2 ja 3 kohtaa ja asetusta (EY) N:o 659/1999 (1), koska komissio perusti ilmoitettuja tukitoimenpiteitä koskevan arvionsa virheellisesti tukitoimenpiteiden hyväksymispäätöksen tekohetkellä voimassa oleviin säännöksiin ja tuli siksi lopputulokseen, joka on ristiriidassa objektiivisen oikeuden kanssa.
   Jos ensimmäisen oikeusasteen tuomioistuin hylkää ensimmäisen kanneperusteen, kantaja väittää toissijaisesti, että komissio rikkoi EY 88 artiklan 3 kohtaa ja asetusta N:o 659/1999, kun se sovelsi asetuksen N:o 659/1999 4 artiklassa tarkoitettua ilmoitettuja tukia koskevaa menettelyä, vaikka kyseiset tuet oli jo myönnetty aikaisemmin.
   Kolmanneksi komissio rikkoi EY 88 artiklan 2 ja 3 kohtaa, kun se vakavista arviointivaikeuksista huolimatta ei aloittanut muodollista tutkintamenettelyä.
   Neljänneksi komissio laiminlöi huolellista ja puolueetonta arviointia koskevan velvollisuutensa, koska se ei selvästi vastannut ollenkaan useaan kantajan esittämään keskeiseen väitteeseen.
   Viidenneksi riidanalaiset päätökset on perusteltu puutteellisesti.
   Kuudenneksi komissio loukkasi kantajan oikeutta osallistua riittävällä tavalla menettelyyn, kun se ei tiedottanut kantajalle valitsemansa menettelyn luonteesta.
   Seitsemänneksi komissio rikkoi EY 87 artiklan 1 kohtaa ja EY 88 artiklan 3 kohtaa, kun se arvioi väärin takausten tukiarvon.
   
      (1)  Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22.3.1999 annettu neuvoston asetus (EY) N:o 659/1999.